**Allen Eugen Järvenpää** (6. elokuuta 1915 Kauhava – 14. kesäkuuta 2006 Helsinki) oli suomalainen diplomi-insinööri, joka työskenteli pitkään sosiaalihallituksessa ammattienylitarkastajana ja toimi myös Tampereen teknillisen korkeakoulun työsuojeluteknologian professorina.

Järvenpään isoisä oli puukkotehtailija Iisakki Järvenpää ja isä perheyrityksen johtajana 1920–1930-luvuilla toiminut Juho Nikolai Järvenpää. Hän kirjoitti ylioppilaaksi vuonna 1933 ja valmistui Teknillisestä korkeakoulusta diplomi-insinööriksi 1938. Tekniikan lisensiaatin tutkinnon Järvenpää suoritti 1969.

Vuosina 1938–1939 Järvenpää työskenteli insinöörinä Oy Asea Ab:lla, 1940–1944 Haapalan radiotehdas Oy:ssä ja 1944–1945 Iisakki Järvenpää Oy:ssä, kunnes sai viran sosiaalihallituksesta ammattienylitarkastajana. Hän hoiti virkaa 1945–1972, jonka jälkeen Järvenpää työskenteli sosiaalihallituksen työsuojeluosaston toimistopäällikkönä ja apulaisosastopäällikkönä 1972–1974 sekä Tampereen teknillisen korkeakoulun työsuojeluteknologian professorina 1974–1978. Työtuomioistuimen jäsenenä ja varajäsenenä hän oli 1956–1977.

1930–1940-luvuilla Järvenpää oli mukana Akateemisen Sosialistiseuran toiminnassa. Talvisodan jälkeen toukokuussa 1940 hän oli yksi Suomen-Neuvostoliiton rauhan ja ystävyyden seuran perustajajäsenistä. Syyskuussa 1940 Järvenpää valittiin järjestön puheenjohtajaksi entisen puheenjohtajan Mauri Ryömän jouduttua poliittisen toimintansa vuoksi vankilaan. Järvenpää hoiti tehtävää seuran lakkauttamiseen joulukuuhun 1940 saakka. Järvenpää toimi Tapaturmainvalidien liiton puheenjohtajana vuosina 1957–1961.

Teoksia
-------

* *Koneen turvallisuuslaitteet*. Helsinki: Työsuojelu, 1972.
* Järvenpää, Allen ; Takala, Jukka ; Tohka, Matti: *Työsuojelu : koneturvallisuus*. Espoo: Otakustantamo, 1974. ISBN 951-67108-1-6.
* *Nuorten työntekijäin suojelu*. Helsinki: Työterveyslaitos, 1976. ISBN 951-80102-2-6.
* *Työturvallisuuslaki : ohjeita ja neuvoja sen soveltamisesta*. Helsinki: Työterveyslaitos, 1976. ISBN 951-80101-8-8.
* Järvenpää, Allen ; Takala, Stina: *Kiinteiden ja siirrettävien koneiden melun ja värähtelyn torjunnan esitutkimus*. Tampere: Tampereen teknillinen korkeakoulu, 1977. ISBN 951-72027-8-4.
* *Työsuojeluteknologia 1. Johdanto ja peruskäsitteet*. Tampere ; Helsinki: Työsuojeluhallitus, 1982. ISBN 951-46624-3-1.
* Järvenpää, Anja ; Järvenpää, Allen: *Kauhavan puukko : tekniikan vaiheita*. Kauhava: A. Järvenpää, 1986. ISBN 951-99779-0-2.
* *Turvalliseen tekniikkaan*. Espoo: Otatieto, 1990. ISBN 951-67209-2-7.

Lähteet
-------

1. 1 2 3  *Kuka kukin on (Aikalaiskirja) 1978*, s. 318–319. Helsinki: Otava, 1978. ISBN 951-10475-5-8. Projekt Runeberg.
2. 1 2  Hurmalainen, Mikko: Muistot. Allen E. Järvenpää (vain tilaajille)  14.6.2006. Helsingin Sanomat. Viitattu 18.5.2020.
3. ↑  Vuorikoski, Matti: *Juoksuhaudoista uussuomettumiseen : Suomi–Venäjä-Seura 70 vuotta Pirkanmaalla*, s. 17, 29, 56. E-kirja. Helsinki: Books on Demand, 2017. ISBN 978-952-31802-0-8.
4. ↑  Tapaturma ja Sairausinvalidit 70 vuotta – Arvomuutos suunnan osoittajana.  *Uusi Invalidi*, 2018, nro 3. Artikkelin verkkoversio. Viitattu 10.1.2021.  (Arkistoitu – Internet Archive)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat

 |

 |